Balthasar van der Ast

**Balthasar van der Ast** (1593/1594 Middleburg – 19. joulukuuta 1657 Delft) oli Alankomaiden kultakauden aikana vaikuttanut  taidemaalari, joka tunnetaan etenkin hedelmä- ja kukka-asetelmistaan.   

## Elämä ja ura

Van der Ast oli nuori kun hänen varakas, leskeksi jäänyt isänsä Hans kuoli. Hän muutti vuonna 1609 sisarensa kanssa naimisissa olleen asetelmamaalari Ambrosius Bosschaertin (1573–1621) kotiin. Bosschaertista tuli mitä ilmeisimmin Van der Astin opettajamestari, jonka perheen kanssa hän muutti Bergen op Zoomin kaupunkiin vuonna 1615 ja vuotta myöhemmin Utrechtiin.

Van der Ast liittyi Utrechtin Pyhän Luukkaan taidemaalarien kiltaan vuonna 1619. Bosschaertin kuoltua kaksi vuotta myöhemmin van der Ast otti todennäköisesti kaikki kolme mestarinsa poikaa omiksi oppilaikseen. Myös asetelmamestari Jan Davidsz de Heem (1606–1684) oli van der Astin oppilas. Myöhemmät asetelmamaalerit Jan van Kessel and Adriaen Coort (1665–1707) ovat myös saaneet vaikutteita van der Astilta.

Vuonna 1632 van der Ast muutti Delftiin ja liittyi paikalliseen Pyhän Luukkaan kiltaan. Hän meni naimisiin Margrieta Jans van Buijerenin kanssa vuonna 1633. Pari sai kaksi lasta. Van der Ast on haudattu Delftin vanhaan kirkkoon Oude Kerkiin.   

## Tyyli ja teokset

Van der Astilta tunnetaan noin 200 maalausta. Maalausten kronologiaa ei voida jäljittää täydellisesti, sillä päivättyjä ja signeerattuja töitä tunnetaan vain vuosien 1620 ja 1628 väliltä. Van der Ast jatkoi Ambrosius Bosschaertin työtä maalaamalla tarkalla tekniikalla symmetrisesti sommiteltuja kukka- ja hedelmäasetelmia. Hänen töidensä aiheet ovat kuitenkin monipuolisempia ja hän työskenteli vaihtelevien kuvakokojen kanssa. Pienimmät van der Astin maalauksista ovat halkaisijaltaan muutamia kymmeniä senttimetrejä, suurimmat kaksi metriä. 

Utrechtissa hän sai vaikutteita Roelandt Saverylta (1576–1639) ja alkoi maalata pehmeämmin, painoittaen enemmän tunnelmaa. Teoksiin ilmestyi harvinaisia hedelmiä ja kukkia. Van der Astin erikoisuus olivat eksoottiset kotilot, joiden keräily oli aikakauden suurta muotia. Tauluissa oli usein myös tieteellisen tarkasti kuvattuja perhosia, heinäsirkkoja, sammakoita tai liskoja. 

Van der Astin maalauksista tuli vähitellen runsaampia, suurempia ja sommittelultaan monitahoisempia. Hän kuvasi kukkakimppujen sijasta myös yksittäisiä kukkia maljakossa tai pöydällä. Tauluissa oli usein vaakasuuntainen sommittelu ja pöydälle oli aseteltu hedelmiä, hyönteisiä tai kotiloita. Muutettuaan Delftiin vuonna 1632 aiemmin suhteellisen pienikokoisiin maalauksiin keskittynyt van der Ast maalasi useita suurikokoisia töitä aiempaa rennommalla ja vapaamalla tyylillä.

## Teoksia

Tiedosto:Balthasar van der Ast - Floral Still Life with Shells - 172-1955 - Saint Louis Art Museum.jpg|*Kukka-asetelma ja kotiloita*, 1622, 33,5 × 22,2 cm,  Saint Louis Art Museum, Saint Louis.
Tiedosto:Balthasar van der Ast - Fruit Still Life with Shells and Tulip - 1066 - Mauritshuis.jpg|*Hedelmäasetelma, kotiloita ja tulppaani,* 1620, 46 × 64 cm, Mauritshuis, Haag.
Tiedosto:Basket-flowers-1622.jpg|*Kukkakori*, 1622, 17,8 × 23,5 cm, National Gallery of Art, Washington D.C.
Tiedosto:Flowers in a Wan-Li Vase by Balthasar van der Ast Mauritshuis 1073.jpg|*Kukkia Wan-Li-maljakossa,* n. 1623, 41 × 32 cm, Mauritshuis, Haag.
Tiedosto:Balthasar van der Ast - Still Life of Flowers in a Glass Vase - BF.2007.4 - Museum of Fine Arts.jpg|*Kukka-asetelma lasimaljakossa*, 1624,  31,4 × 23,7 cm, Museum of Fine Arts, Houston.
Tiedosto:Still Life of Flowers, Fruit, Shells, and Insects - Balthasar van der Ast - Google Cultural Institute.jpg|*Asetelma kukista, hedelmistä, kotiloista ja hyönteisistä,* 1629, 43,1 × 73,6 cm, Birmingham Museum of Art, Birmingham, Alabama.
Tiedosto:Balthasar van der Ast - Flowers in a Vase with Shells and Insects - WGA1042.jpg|*Kukkavaasi, kotiloita ja hyönteisiä*, n. 1630, 47 × 36,8 cm, National Gallery, Lontoo.
Tiedosto:Still life with shells, carnations, lily of the valley, crocii, rose, plums, cherries, and insects on a ledge, by Balthasar van der Ast, 1630s-1650s, oil on wood - Princeton University Art Museum - DSC06522.jpg|*Asetelma; kotiloita, kukkia ja hyönteisiä*, 1630–1650?, Princeton University Art Museum, Princeton.
Tiedosto:Balthasar van der Ast - Roses, tulips, irises and other flowers in a wicker basket, with fruit and insects on a ledge.jpg|*Ruusuja, tulppaaneita, iiriksiä ja muita kukkia korissa, hedelmiä ja hyönteisiä,* ennen 1657?, 26 × 36 cm, yksityiskokoelma.     


## Lähteet

## Aiheesta muualla